amanoisuno/poet huggingface dataset:
立春久渴雨大閫正月八日禱遄應 陳杰
農祥見正久當雨，元日至人還要晴。長旦始和開歲事，一番既渥起春耕。瓣香及物何神速，咫拜瞻天只血誠。小待爲霖三日足，燈宵又放十分明。
贈張慈寶五行精到奇中 陳杰
大慈寺裏談天寶，蜀産凋零此亦奇。借我干支作正鵠，驗渠禍福似蓍龜。李虛中術曾無失，絳老人年漫不知。大運茫茫君自扣，故鄉歸去定何時。
即事二首  其一 陳杰
扁舟小繫畫闌西，萬里晴光一拄頤。湖面欲包天外去，嶠鬟疑割海中來。高空自瀉軒皇樂，元氣長涵杜老詩。慶曆殘碑重回首，此生何限退憂時。
即事二首  其二 陳杰
慶曆殘碑倦復看，斯文豈是爲游觀。一番棟宇開荒礎，萬古青螺點玉盤。鳥度雲移人事換，天高地大客愁寬。六絲小駐詢遺俗，尚憶重華舞羽干。
感懷 陳杰
一箭乾風射眼酸，幾棱遠碧壓眉攢。芙蓉開徹徐娘老，楊柳疎來范叔寒。何處素商調綠綺，誰家翠袖倚琅玕。無情九辯渾拋得，却被天公畫出看。
十二月二十六日蔡叔庸至剪燭聽雨 陳杰
水氣昏昏接海邊，清江狂客繫吳船。天風十日河冰碎，夜雨三更瀑布懸。寂寂春光歸柳上，匆匆離色在花前。故人著屐能相過，剪燭西窗話昔年。
元宵 陳杰
老去何心說看燈，一年還要此宵晴。暖風忽斷簷間溜，繁吹初過枕上聲。誰變慘悽成笑語，定回離亂作清平。不應淡薄梅花月，偏照詩人白髮生。
挽雷尚書喪歸二首  其一 陳杰
班朝曾共多艱日，草疏相過太息時。扶起斁倫千古痛，喚醒忠魄九原悲。我逃微責去汶遠，公坐高名出晝遲。危急一朝還並命，舉頭顛厦欲安之。
挽雷尚書喪歸二首  其二 陳杰
初聞難及廬山老，晚見喪歸南海翁。猶被卹章雖弗逮，竟成全節略相同。事惟有死仲連子，貌乃如生顔魯公。不盡哀榮千載下，爽鳩墟壠幾秋風。
挽龔竹卿 陳杰
同朝尚憶當時事，我去明朝公入臺。岳柱摧邊忽英簜，海塵揚處又蓬萊。夢闌杞國憂天痛，世換遼東避地回。似爾全歸亦安憾，貞元遺曲自生哀。
挽黄思梅 陳杰
夢回殘月墮觚棱，歸棹滄浪自濯纓。城郭重來嗟隔世，江山如畫憶初盟。當年阮瑀誰爭長，千載相如凜若生。空復滿襟餘老淚，臨風三叫爲君傾。
挽范安仲死寇 陳杰
十載紛紛死亂離，如君清苦獨堪悲。醫餘書眼猶評史，瘦盡吟肩正琢詩。李涉空哦綠林夜，阿先竟厄白波時。還勝罹難天涯者，荒冢無人酹一巵。
和林一父自溫陵寄詩由信上再忤時貴歸本貫 陳杰
幾度思君欲白頭，人間富貴曲如鈎。細論誰可一樽酒，高卧惟應百尺樓。工力忽從詩句見，鋒鋩漸向筆端收。海鷗不駭漁爭席，自此寬閒任釣遊。
和伯文送丁校尉往維揚伯文嘗教之避禍不從 陳杰
聞道機心不下鷗，丈夫乃不爲身謀。人間信有城門犬，江滸非無夜半舟。塞上馬來還反掌，揚州鶴去又從頭。茫茫世事誰能料，未蓋棺前卒未休。
和欽弟讀予孫吳之作 陳杰
少狂拂劍指天山，中歲驅馳萬險艱。射虎將軍頻出塞，墮鳶老子晚征蠻。莫誇兵法來圯上，但愛挐音出葦間。風后大鴻三引首，一波長乞白鷗閒。
和天民寄筆 陳杰
眼光如電氣如虹，少日詞場互長雄。幾度憶君風月社，十年坐我簿書叢。癡兒了事未易了，老兔中書今不中。次第買山歸隠去，不嫌苦淡幸來同。
和姚山長一甫 陳杰
潭影悠悠白日閒，千年如畫此江山。高人徐孺死已朽，上疏梅仙去不還。底是憂堪埋地下，誰能遠不在人間。相逢正有論詩樂，且透西江句上關。
和王守城山 陳杰
宦遊落拓成前夢，亂瘼摧藏各幸民。歲晚來門今雨舊，人間傾蓋白頭新。斯文不厭重論細，吾味何關數面親。海內凄然成二老，玻瓈更共一江濱。
和敖教諭 陳杰
又遲江南緝落毛，兒衣折盡海紋濤。靜看機事梟羣奕，醉倚西風蠃二豪。黄菊籬間三引滿，夕陽樓上一凭高。故人經亂渾無恙，贏得新吟可擬騷。
和夏南麓繡斧曾驅當道狼及答尹存吾喻仁山携詩相過值出 陳杰
金石論交半化狼，竹桐吾味暫棲凰。陶籬三畝新荒逕，孔壁千秋未壞堂。彩鳳題門人灑落，驪珠照夜筆淋浪。惜無北海盈樽酒，與賦東湖五月凉。
和曾平山見貽蚤自溫榮挹豔香韻 陳杰
夢事曾陳一瓣香，清愁兩地鬢眉蒼。少陵空復詩劘壘，王湛聊須易在牀。古有忘言行畏壘，今無書法可柴桑。提君四印各安穩，正使同羣不亂行。
與節東歸和同幕送行之作 陳杰
來參軍事久無功，宜黜而陞愧在中。攬轡登車寧有是，過家祭竈略相同。送人萬里鷗波白，回首千山騎火紅。待得故園高卧日，諸君劍佩一時東。
胡端逸結庵於清江之草鞋甲歲晏言別始知猶有九袠母在敬和韻 陳杰
千羊濈濈擁初平，不抵封人反哺羹。自說老來行欲倦，忽聞親在座皆驚。白雲飛動能無思，寒雀啁啾故有聲。回首送君雙淚落，松楸霜露正關情。
永穆陵復土隨龍除官甚盛 陳杰
故王沉憤九重泉，先帝焦勞四十年。已有含桃薦新廟，獨無麥飯灑荒阡。挽回天怒當初政，扶植人倫在衆賢。此邸最關宗社計，加恩莫放代來先。
徐祠曾碑久仆前山長胡端逸與士友共豎之邀予賦 陳杰
短世人間厦幾顛，高風湖上榻猶懸。荒凉士豎殘碑日，遼邈官修廢祀年。萬古南州人似玉，千秋曾子筆如椽。斯文未喪神猶在，會見冠裳擁壞阡。
沙頭送客和伯文 陳杰
報答春光兩鬢華，荆南二月苦無花。津亭折柳清江駛，野寺觀棋白日斜。賦客不來樓背隰，霸功安在戟沉沙。歸途却惜怱怱過，一徑深紅賣酒家。
食客 陳杰
巾履鮮明意氣洋，高門懸箔走如狂。慣曾携筯從崔贍，可但驅車造辟疆。合五侯鯖爲一饌，染公鼎指要先嘗。寄聲窮巷長饑士，今代何人餉子桑。
讀邸報  其一 陳杰
戰骨如山血未乾，補瘡遮眼肉都剜。向來手詔真哀痛，間者人言已治安。夜訪宰臣憂卧榻，晝延學士論危竿。祖宗全盛猶如此，半壁江風面面寒。
讀邸報  其二 陳杰
鑽刺逢迎狀似奴，是非羞惡一毫無。蓋間老犬曾共嗾，韝上新鷹正待呼。遞趲庸回聯鼎食，長排耆俊在泥途。一朝政事渠何算，可惜傾人好國都。
見邸報 陳杰
正徯朝陽聽鳳鳴，忽傳鵜鴂作秋聲。百年事會紛成毀，一日光陰屢晦明。張霸安能識時務，翟公久自見交情。人間快意真難待，茅屋看山了此生。
扶憊效死清事久廢奏院郭公應酉以舊翹館客自杭來談江上師潰及京城非才誤著極爲不平且辱惠書明日又爲嶺海之行勉强用韻 陳杰
决漢排淮二十春，玉班步武乍駸駸。緊官爲餌剛摇手，退處如飴肯動心。寶劍夜鳴猶斗近，貂裘晚出已寒深。當初若聽苞桑計，未必江濤許浸淫。
迓古心觀相帥長沙 陳杰
夾道歡呼百吏恭，微垣上相領藩雄。一星文采低南斗，十乘先驅走祝融。孔子猶須晚封楚，周公只合早歸東。林深近亦聞時事，小駐油幢請下風。
中齋生朝 陳杰
當家勳閥舊巍煌，天女裁雲爲製裳。胸飽治朝周典禮，篋餘內苑漢詞章。經行禾黍關河遠，指點蓬萊日月長。故國風流一回首，不妨鸞玉小徜徉。
山居 陳杰
深僻山居自在身，似僧有髮俗無塵。讀殘貝葉都忘世，看足梅花不要春。嘖嘖樹間黄口小，悠悠道上白頭新。足非何與先生事，閒倚枯藤一欠伸。
窮居 陳杰
窮居省事亦欣然，老屋中間易一篇。安步當車蔬當肉，筆耕爲耒紙爲田。幸生朱陸相鳴後，猶憶羲文未露前。三益不來山月白，卧聽澗水說真詮。
春風 陳杰
著柳成新綠，吹花作故紅。衰顔與華髮，不敢怨春風。
浙江潮 陳杰
只道潮聲落，潮來復有聲。何當機事息，暫遣海門平。
試問 陳杰
試問屋藏書，何如斛貯珠。奄奄投閣老，凜凜墜樓姝。
萱徑携筇 陳杰
松下無喝道，言樹聊蠲憂。誰知赤籐杖，獨倚萬古愁。
菊畹秋香 陳杰
金莖餘孤標，青女滿殺氣。隨地堪百畦，流芳亦千歲。
昭君 陳杰
千古和戎恨，冢青今尚聞。漢朝三尺草，埋沒幾昭君。
琴窗夜雪 陳杰
寒更洞書幌，几上明素絃。滿意宇宙曙，霏霏正漫天。
讀書三首  其一 陳杰
畫前逃弧馬，井法開賦役。聖人本仁民，何意重利跖。
讀書三首  其二 陳杰
書初說包貢，禮有獻民虜。末流尚忍聞，作俑叫千古。
讀書三首  其三 陳杰
汝以爲多學，吾猶及闕文。憂端已秦誓，糟粕尚三墳。
老米暮景 陳杰
承平米家船，遺我獨悽然。此豈有愁地，不能無暝天。
博弈觀人二首  其一 陳杰
西軍嚴駕後，北府捷書前。勝負豈人與，兩公天已全。
博弈觀人二首  其二 陳杰
等閒移作塞，鄭重喝成盧。莫看文懷瘦，胸吞幾寄奴。
題子胥廟 陳杰
吳以讓長國，讓亡吳亦隨。屬鏤天討賊，魚劍禍階誰。
題江山煙水圖 陳杰
疊疊雲山過盡，茫茫煙水安歸。還君此畫三歎，閒殺江南釣磯。
述往二首  其一 陳杰
阿六生活大可，滕叔經紀自能。申生死爲恭子，寧哥墓曰惠陵。
述往二首  其二 陳杰
貞惠文子升士，睿聖武公好賢。晏平仲狐裘一，齊景公駟馬千。
題石泉漁歌 陳杰
渭川其釣莫釣，濠上知魚非魚。幾曲清泠寄耳，一聲欵乃歸歟。
與伯文同作生朝林母在閩 陳杰
翠竹西江我屋，白雲南粵君家。當日設陳弧矢，今朝相對天涯。
贈雪篷相士 陳杰
寒江獨釣焉往，剡溪高興久空。欲識梅花自色，小須雪霽開篷。
小桂二首  其一 陳杰
樹小都來三尺長，撩人那得許生香。隔窗只道花如簇，纔是梢頭一粟黄。
小桂二首  其二 陳杰
甲第人家萬木犀，著忙曾看盛開時。日長小院差深靜，時遣輕風破一枝。
篤志齋前新竹 陳杰
暈消舊習風前籜，怒長新功雨後竿。頭角嶄然真小友，雪霜歲晚更相觀。
題和靖祠 陳杰
欲將心事梅邊說，放鶴經年去不還。寒日碧雲無限意，却成喑啞對湖山。
貴要之客來 陳杰
幽居日對野人多，滿耳桑麻不及他。驚怪朝來富新事，徑容貴客偶相過。
聞須溪坐午謝客用所寄絕句韻葉宋英先容 陳杰
日晏到門三斗塵，隔簾午暝託朝真。乘肩鼻涕關何事，試看斤風向郢人。
龍灣野店同軍校舉杯 陳杰
飲邊聊復得元子，坐上安非類蔡邕。袖取清談鐵如意，茫茫世事正蛇龍。
和落梅 陳杰
離離玉立已無多，顔色相於冷不阿。一種東風自根極，銅鞮最後謫仙歌。
柴桑圖 陳杰
消磨甲子門前柳，傲睨羲皇膝上桐。晉宋一杯無認處，先生萬古此山中。
和雷侍郎省身湖上遇雪 陳杰
回舟望見雪來時，此興山陰不與知。天上白衣殊變化，人間臭腐正神奇。
題湯雋溪留遠法師蓮社圖 陳杰
無復斯人過虎溪，溪上朝朝新虎蹄。江左風流却回首，幾曾極樂在天西。
題老杜巡簷索笑圖 陳杰
茫端寒燠關生物，一粲疎花可得禁。香影天機行世淺，風騷古思不言深。
賈鹿泉屢約一出小詩代行十首  其一 陳杰
故家文獻世公台，直爲遺黎萬里來。應念顛崖最辛苦，更移鄂省近南開。
賈鹿泉屢約一出小詩代行十首  其二 陳杰
河洛聲名莽舊墟，百年消息孕真儒。南方只道足文史，今見北方行秘書。
賈鹿泉屢約一出小詩代行十首  其三 陳杰
悃愊無華憂世深，十詩直寫古人心。也教窮谷敲推士，一識中原正大音。
賈鹿泉屢約一出小詩代行十首  其四 陳杰
兵前創建教條新，鞍馬叢中玉雪身。揭起先牌一廉字，十州草木亦回春。
賈鹿泉屢約一出小詩代行十首  其五 陳杰
世變崢嶸可奈何，魚龍雜襲故應多。風休雲定須臾事，惟有高賢炯不磨。
賈鹿泉屢約一出小詩代行十首  其六 陳杰
上都仁問遠如天，人望公來望歲然。正有郇模三十字，含毫欲愬復難宣。
賈鹿泉屢約一出小詩代行十首  其七 陳杰
南北風殊久未諳，亂離更值旱如惔。斗升試酌西江水，應有湯年一溉甘。
賈鹿泉屢約一出小詩代行十首  其八 陳杰
詔旨丁寧畫一頒，盡驅黠吏革貪官。若行兩事無他事，民命那無一綫寬。
賈鹿泉屢約一出小詩代行十首  其九 陳杰
釋老新來各有宗，四民最惜一民窮。挽回世道能無在，主張斯文盡屬公。
賈鹿泉屢約一出小詩代行十首  其一○ 陳杰
故園三畝淡生涯，雨橫風狂縮似蝸。從此亦稱蕭相客，合無穩種邵平瓜。
送林一甫試浙漕二首  其一 陳杰
關防秋暑雙蕉葉，商略時宜十兔毫。贈別不須嗔語淺，如君正復坐名高。
送林一甫試浙漕二首  其二 陳杰
偶題熟紙光浮桂，漫遣生綃色染藍。入手功名如此耳，人間看北會成南。
伯文送海紅柑及橄欖  其一 陳杰
外大如壺內不粗，閩山風物楚山無。后皇等是栽培力，消得千頭與作奴。
伯文送海紅柑及橄欖  其二 陳杰
微苦何妨著舌尖，就中永味已相兼。平生冰檗東坡老，直爲羣兒說蜜甜。
燈夕解嘲和同官二首  其一 陳杰
年光冉冉東流水，客恨怱怱旦過僧。門插一枝荆楚柳，夢回十里廣陵燈。
燈夕解嘲和同官二首  其二 陳杰
同上南樓看月去，莫嫌官舍冷如僧。一株西北平安火，萬里東南無盡燈。
春事 陳杰
陽坡春事已全動，陰谷餘寒容未收。花雨一番成蝶夢，柳風十日看鶑流。
贈熊易課 陳杰
宿雨初收水滿村，斷橋千事不相聞。隔籬試寫流年影，手種山田熟幾分。
紅梅 陳杰
千樹江頭雪作裳，一枝故欲犯時粧。分明瑩薄裁瓊玉，不比臙脂抹海棠。
古道 陳杰
殺雞季偉蔬留客，列鼎孫弘外一肴。古道無存幾夫子，今人何限不全交。
故人家 陳杰
蓬頭歷齒王霸子，葛帔練裙任昉兒。世緒何妨有凋落，若敖羊舌正堪悲。
除夕對梅花燭花二首  其一 陳杰
花與先生共歲寒，坐來不管漏聲殘。移瓶更轉橫枝影，貼在窗扉作畫看。
除夕對梅花燭花二首  其二 陳杰
頃刻開花翦復成，大如菡萏小朱櫻。一年歲事占來日，知爲先生報曉晴。
小春桃李俱花 陳杰
陽林小春醉風日，老面得酒須臾歡。不妨桃李妍冬谷，正要松篁用歲寒。
贈玉壺相士 陳杰
黄金取印斗來大，白玉作壺冰樣寒。子號甚清堪自照，吾詩愈淡欲誰看。
月窗相士 陳杰
明月誰令作鑑寒，紙窗何日透蠅鑽。人間萬事秋毫細，跳出須彌頂上看。
贈冰月相士 陳杰
十年已往如冰冷，千載方來似月明。唐許何嘗關世事，人間正有一書生。
和葉宋英三絕句  其一 陳杰
千里論詩半語無，出門濠上子知魚。寒潭潦盡水歸壑，落日山明人荷鋤。
和葉宋英三絕句  其二 陳杰
大范寄詩題八十，龍韜照夜白虹寒。重紆剡雪歸時棹，問訊磻璜約處灘。
和葉宋英三絕句  其三 陳杰
昌谷鯨蛇供誕幻，玉川騄駬玩虛空。獨無桃實三千歲，更有鵬扶九萬風。
和張純父霜月三首  其一 陳杰
洞庭高秋乃無事，洞庭主人獨多才。滿天如水烏啼夜，寫出寒蟬濕兔來。
和張純父霜月三首  其二 陳杰
茅店板橋天落趣，素娥青女洗長新。昔人已與不傳死，千古誰憐老斲輪。
和張純父霜月三首  其三 陳杰
天公戲劇高寒上，豈識人間有凜秋。八萬四千揮斧手，閒拋玉屑下瓊樓。
和州秋陽 陳杰
雨風睡過一年春，破悶無茶可策勳。失笑起來聞玉笛，嬾晴吹漲滿空雲。
和成修堂見寄吟稿韻二首  其一 陳杰
吟屋青山萬壘間，割來風月少陵壇。可憐雲樹相望地，今作江東渭北看。
和成修堂見寄吟稿韻二首  其二 陳杰
猶憶朝天曉漏遲，龍蛇暖日動旌旂。此生那復賡酬樂，風雪天涯各鍛詩。
和友人生香四和 陳杰
水仙盆間瑞香盆，着一枝梅一幹蓀。箇是山中生四和，麝沈棗甲更須論。
破屋 陳杰
江頭風雨連年惡，破屋驚秋復惜春。天上金甌足時棟，人間白髮是閒身。
挽周溪園國史三首  其一 陳杰
壯歲高科晚一麾，江濤如此幅巾歸。書生何限經綸意，曾共危闌送落暉。
挽周溪園國史三首  其二 陳杰
一瞬風雲宇宙新，一家中外幾朱輪。歸來却就千鍾養，贏得深衣處士身。
挽周溪園國史三首  其三 陳杰
鉅筆曾編兩大藩，江山如畫朔風酸。如何地下修文手，還要南朝舊史官。
勸農同幕皆預即事四絕  其一 陳杰
鐵騎琱戈夾道馳，元戎小隊出郊時。白袍容與其間者，莫是參謀老拾遺。
勸農同幕皆預即事四絕  其二 陳杰
妥貼輕輿我自便，更施小帳暖如氈。前山一陣東風雨，馬上諸郎陛楯然。
勸農同幕皆預即事四絕  其三 陳杰
風捲岡頭似怒雷，曉來驅我上崔嵬。斗牛儘是登臨處，到得清明却不來。
勸農同幕皆預即事四絕  其四 陳杰
烏帽持觴鬢似銀，近前不怕相公嗔。未知此日殷勤意，曾到深村作苦人。
見諸君感事之作 陳杰
鼎湖不挾宇宙去，驪墓曾包山海來。教兒倒誦阿房賦，一與張陽洗七哀。
題李生烟江萬里圖 陳杰
白鷗飛來類從汝，寒鴈瞥起幾導吾。未覺咫間能萬里，曲肱殘夢落東湖。
贈徐先輩星命課 陳杰
三命橫鋪下點星，風雷歘起斗牛靈。正堪持獻雲霄士，不中山間倦客聽。
閉門 陳杰
閉門風雨九十日，生物趨新曾未休。適見桃枝暗明月，漸聞柳絮逐江流。
東湖晚步洪恩橋海棠洞三首  其一 陳杰
城裏北風連夜號，平湖捲綠上枯壕。不知江水長多少，檣尾過城三丈高。
東湖晚步洪恩橋海棠洞三首  其二 陳杰
雪前一枝玉出牆，獨立小橋風信香。爛霞晴日炙蔫錦，十里輭紅人若狂。
東湖晚步洪恩橋海棠洞三首  其三 陳杰
百花洲前萬柳隄，一川紅綠醉春時。樓臺忽斷見西爽，鶑燕正深聞子規。
詠歸晚步 陳杰
風流頓盡萬花浦，俛仰已陳雙桂亭。黄鞠華差强人意，紅拒霜猶有典刑。
書生舊夢二解皆因榜過作  其一 陳杰
長憶西風翠袖單，暮簷修玉倚初寒。一回得嫁平生足，更用花枝插白看。
書生舊夢二解皆因榜過作  其二 陳杰
一著當機已百全，落枰忽誤豈非天。空函墮甑都休惋，赤壁淮淝本偶然。
和徐子蒼揚州夢梅 陳杰
林昏月落淮南夜，還憶江清水見沙。冰雪爲魂玉在側，了知不是夢梨花。
寒夢 陳杰
寒夢初回斗帳深，清輝忽破小窗陰。若爲推上松蘿月，展盡梅花一寸心。
題驛壁 陳杰
驊騮捕鼠不如狸，鏌干綴履不如錐。過都歷塊成何事，剸虎裁蛟彼一時。
六朝 陳杰
正朔奄奄一脈垂，不多文物迭興衰。菰蘆等是偏方士，爾尚生逢六季時。
詠涂璋家屏風上題宣和壬寅季夏 陳杰
玉芝隨手燕堂空，翠幰宸遊黍滿宮。一片宣和殘歲月，百年田舍古屏風。
詠史 陳杰
蜀相猶雄懿已王，江東逮見魏先亡。山陽更在江東後，如此三分未用傷。
題梅壇毛慶甫道士雲悅樓 陳杰
白衣蒼狗無情物，翻手悲歡變古今。輸與道人長快活，看渠起滅不關心。
答李道士 陳杰
老子廢吟恐妨道，道人學詩如學僊。探藏不惜藏諸密，試換黄庭內景篇。
題傅道士鶴鳴泉 陳杰
夢回華表千年遠，思入廬山三疊寒。綠髮道人知許事，山中自寫鶴泉看。
酬別孫道人存心歸上饒二首  其一 陳杰
消得剛風三日夜，吹開正色泬寥天。蘇門月朗君長嘯，太華雲高我晝眠。
酬別孫道人存心歸上饒二首  其二 陳杰
短些幾迴無寄處，一聲歸鶴落江東。兩行老淚千年恨，問訊騎鯨太白翁。
和諸公瓊花二首  其一 陳杰
豔不山礬瘦不梅，全身奪得八仙胎。揚州怕有歸來鶴，曾見無雙檻裏開。
和諸公瓊花二首  其二 陳杰
淡日微雲燕麥斜，江思笋蕨客思家。是非欲共東風語，一曲欄干眼自花。
題宣和御畫蘆禽 陳杰
蘆邊晚吹冷颼颼，背立孤禽有許愁。可是殿庭無事筆，已含原野十分秋。
男竹枝歌 陳杰
東園一株千葉茶，阿翁手栽紅錦花。今年團欒且同看，明年大哥天一涯。
女竹枝歌 陳杰
南園一株雨前茶，阿婆手種黄玉芽。今年團欒且同摘，明年大姊阿誰家。
和彭教諭論詩 陳杰
平生於二南，百過在芣苢。不知孰舞蹈，但覺烏可已。煌煌古人心，豈與不死傳。天和本發中，世味或食耳。全明凋靡後，未造放蕩始。折楊紛皇荂，敗素正堪紫。斯文吾衰久，安得力任鄙。天河儻可挽，舉俗快一洗。不且尊杜黄，卿言尚予起。
誦詩 陳杰
盛氣劘騷壘，長歌歷杜藩。二南四字始，萬古一解難。
無題  其一 陳杰
大地生靈惜暵乾，紙田不飽腐儒餐。閑將博士虀鹽味，試上先生苜蓿盤。
無題  其二 陳杰
口語甘時心猶異，中邊甜處味方宜。詩情合薦東坡老，慙媿當年蜜荔枝。
無題  其三 陳杰
聞道江邊起柁樓，欲將吾道付滄洲。三年惡瞰盧仝屋，一日輕裝范蠡舟。蹈海高懷欣獨往，濟川好手蹇難留。檣陰舸下能容我，雨笠烟簑傲白鷗。
至日拜賜 陳杰
千官萬歲講朝儀，黄繖高張簇仗齊。清曉山窗頻扣首，虬鬚隆準伴宸奎。
程簿能靜袖詩來訪次韻 陳杰
高吟鼎臠屢經嘗，群噪紛紛子貢牆。雪曲我應慙郢下，笛聲公自感山陽。堪嗟絳老泥塗役，孤負春官桃李場。斗大康山盛儒者，憑誰推此叩循良。
東湖 陳杰
重遊如隔世，露雨暗池臺。蓬島又淺水，昆明幾劫灰。蒼鵝飛底去，白雁集何來。萬古南州土，荒祠一造哀。
西湖 陳杰
小春好風日，湖上足池臺。彼美少年子，適從何處來。恩光被鞍馬，艷麗照樽罍。今者不自樂，後人誰爾哀。
小家住深村 陳杰
小家住深村，獨犬應門戶。招麾不去來，進止有常處。從田仍司盜，奔走亦禦侮。常恐下生氂，八方嘯狐兔。
送中齋過家入燕 陳杰
江浙相望半月程，燕雲萬里重行行。幾多臨水登山賦，不盡還家去國情。三入換來金印大，一歸贏得綵衣明。東湖何似西湖好，且對梅花捧壽觥。
充善堂爲吳氏題 陳杰
厥初生人，稟性受中。不患不善，患不能充。血氣既剛，物我交戰。不患不充，又患不善。充而善者，可鸞可凰。匪善而充，化爲豺狼。其充爲何，勿助勿害。鷄鳴而興，善與利對。申嚴界限，審察毫釐。誠內僞外，理公欲私。充無穿窬，義不勝用。彼充孔揚，傲誕是從。故得其正，泉達火然。一有弗協，履冰臨淵。嗚呼道微，志遠瞻卓。子如充之，明善守約。
中興事蹟 陳杰
瑶編每讀憤填膺，始末權姦託罷兵。初渡已誅雙烈士，小吏更壞一長城。齧氈大老投荒死，借劍孤忠竄島生。長與東南羞汗簡，更堪西北望神京。
送萬平野余秋山被薦北行 陳杰
朔雲垂天野四平，羌笛叫月山秋清。金臺此日燕萬里，綿蕞當年魯兩生。衢路屏營詩少味，江關蕭瑟賦多情。西風瞥眼鱸魚鱠，一夜相思聞雁聲。
題信州月巖 陳杰
岡路陰陰忽半規，無盈萬古亦無虧。鑿開空洞地有眼，劈下廣寒天不知。小著山河偏影處，平分蟾桂上弦時。遊人莫訝清光少，照見江東幾盛衰。
秋熱抵信上一歌館壁張蘆雁寒林 陳杰
老火張成傘，柔金伏在爐。正遮西日手，忽坐北風圖。霜葉條嗷雁，冰枝有噤烏。摩挲懷美獻，短策濟時無。
大窖齧旃 陳杰
伸脚踏胡地，開口喫漢天。見天不見雪，况辨雪與旃。胡人不敢殺，謂是不死仙。漢庭方求不死訣，方士取露和玉屑，何如老臣旃夾雪。
先主 陳杰
扶義風雲急，投難歲月長。猶懷置嗣子，豈要負劉璋。討賊吾誰遜，違天有併亡。春秋復讎方，萬古烜炎光。
曹操 陳杰
鹿去卯金刀，當塗未敢高。爭榮猶在弈，食馬已同槽。身後三分閏，生前百詐勞。就如題墓上，盜豹亦焉逃。
司馬懿 陳杰
本祖賊爲媒，聊同漢報仇。機深螳後雀，禍隠馬中牛。夷甫毋專罪，江生足遠猷。誰開千古恨，落日淡神州。
登岳陽樓 陳杰
扁舟小繫畫欄西，萬里清光一拄頤。湖面欲包天外去，嶠鬟疑割海中來。高空自瀉軒皇樂，元氣長涵老杜詩。慶曆殘碑重回首，此生何限退憂時。
赴崖山贈別陳燾父 郭居安
詩來老氣鬰沈沈，猶負驛騮萬里駸。輦路風塵重回首，梅花歲晚獨知心。張南有死天無遠，管邴如生海未深。明發陽關底須疊，只哦雅製沈哇淫。
句 雷侍郎
無魔不成佛，觀過始知仁。
陪山泉登芝山和文正公舊韻 釋道璨
培塿視崔巍，眼高如許哉。舉頭天在上，四面景皆來。漸老成多病，看山又一回。盡供詩世界，霽色爲君開。
水月軒 釋道璨
江水清無底，江月明如洗。開軒浥清明，道人清若此。春風不摇江面波，春雲不載江頭雨。天地無塵夜未央，照影軒中惟自許。我來風雨夜漫漫，水月俱忘無表裏。笑拍闌干問阿師，水在月兮月在水。
題物初蕙蘭 釋道璨
花短秋意長，神清顔色少。筆端有西風，國香來未了。
仙巢海棠洞 釋道璨
領客坐花陰，飲客酌花露。先生自家春，八荒一牖戶。凄其望前修，一枝閲世故。鶴車來不來，東風吹日暮。
野水橫舟 釋道璨
望之一葉輕，即之萬鈞重。天風吹不去，世波摇不動。送盡千帆飛，濟川已無夢。月冷蘋花秋，此興白鷗共。
月窟 釋道璨
鑿開渾沌竅，豁見天地根。舉瓢酌桂漿，引足蹈崑崙。湛然一精明，身外無乾坤。我欲從之遊，雲深入無門。
蘭溪夜泊 釋道璨
我泛浙西船，夜泊蘭溪岸。篷窗坐不眠，縣鼓鳴夜半。橋上趁墟人，徃來徹清旦。辦此朝夕勞，不博一日飯。複氈睡正煖，閉戶有人嫌夜短。
贈觀妙道士 釋道璨
妙處不可觀，可觀非是妙。杳杳無方所，冥冥無朕兆。我觀三十年，力盡不能透。及其會心時，忻然惟一笑。碧桃開晚花，黄鸝囀春晝。大哉衆妙門，老子親傳授。
題源虛叟廬山行卷 釋道璨
胸中有廬山，筆下有廬山。窗下有廬山，眼中有廬山。別山十七年，見山一日間。韵險落鬼膽，語妙破天慳。永懷看山人，恨不同躋攀。摩挲青石硯，負山良厚顔。天風幾時來，乘之欲西還。
題於潜西菩兼山閣參寥受業 釋道璨
青山在屋頭，易見甚難識。如玉有碎氣，如土有正色。平生萬里眼，付此千丈壁。雲行山欲動，雲深山更碧。動止同一機，兼處貴自得。心外無青山，身外無周易。安得識山人，倚闌論未畫。
題會稽孫竹閣望梅亭 釋道璨
梅梁在屋東，梅溪在屋西。舉頭東西望，古意入雙眉。彼溺猶己溺，彼饑猶己饑。皇皇聖人心，萬世同一機。誠明與物欲，方寸分町畦。火然而泉達，擴充無邊涯。禹亦何人哉，勉之宜及時。
和雨崖吳提刑奉母夫人雨中登魯公亭 釋道璨
白髮照黄花，薄晚散幽步。何年乘五雲，來自三神嶼。膝下千載人，富貴等儒素。西風天地秋，細雨江城莫。酒酣拍闌干，憂時起愁緒。懷哉平原公，孤忠乃吾與。重此一臂力，日月容易去。
喜雨呈梅石趙都大 釋道璨
久旱天地焦，酷出秦法外。一雨中夜來，漢兵起豐沛。萬物皆吐氣，昭蘇脫厄會。憂國有天人，愛民如子輩。心香徹九關，化爲雲靉靆。生意一萬里，直在方寸內。老農相與言，曉晴坐牛背。
寄題瑞昌簿廳景蘇堂墨竹 釋道璨
一葉復一葉，世道幾翻覆。一點復一點，書脈要接續。親見長公來，一節不肯曲。見竹如見公，北麓能不俗。回首熙豐間，幾人愧此竹。翰墨直枝葉，點化到草木。長公有深意，此事付北麓。
和卧龍招隠吟 釋道璨
武侯與晦翁，千載兩名流。各以一臂力，能鎮百世浮。神游天地間，或爲山阿留。心期有佳人，駕言寫幽憂。水流崖華開，山空明月秋。桂樹影團團，乳鹿鳴呦呦。薦菊秋盈筐，酌茶花滿甌。兩翁來不來，徘徊駐歸騶。
和梅邊汪提幹 釋道璨
我夢稽山陰，茂林映修竹。鑒湖八百里，眼看不盈掬。管領天下清，此樂梅邊獨。幾欲驅車去，雲根夜同宿。山空秋月明，安期未可卜。蓬萊水清淺，褰裳同往復。徑謁蔡少霞，不待青童覆。共草新宮銘，調高語圓熟。
和童敬重 釋道璨
空山木葉下，坐觀不二門。茶香舌本甘，直探天地根。兩袖江海風，眼前見夫君。十年戎馬間，未發詩與文。逐祿士之常，一廉減萬想。六經在日用，論說漫深廣。躬行能尺寸，光燄長萬丈。世波易溺人，外此無保障。
潛上人求菊山 釋道璨
具郎號菊山，秀色已衰朽。潛郎號菊山，清香滿襟袖。天地一東籬，萬古一重九。絕愛陶淵明，攬之不盈手。後人不識秋，多向籬邊守。璨璨萬黄金，把玩豈長久。西風容易老，回首已如箒。因潛憶具郎，有淚如苦酒。
送愿上人過雪竇兼呈弁山 釋道璨
去年無準死，今年癡絕喪。二老百世師，一去空天壤。玉磬與天球，滿耳皆新響。堂堂萬鐘鼎，橫列乳峰上。愿也天台來，雙眉擁青嶂。要見乳峰人，不作行役相。碧樹明秋花，吹香上藤杖。長松四十圍，懸水一千丈。到門相見時，爲我問無恙。
雪菊 釋道璨
大雪凍不死，秋風吹不開。許大天地間，受得一氣獃。生意在根本，肯趁陽和回。要從梅兄游，一笑霜雪堆。六花已飛舞，槁悴如根荄。下有返魂香，英英死不摧。老仙造化手，妙處能奪胎。喚醒萬黄金，桃李皆奴儕。對花酌老仙，高致誰能陪。東籬有佳人，萬些招不來。
坐圓常江天軒聽謀西江示衆語 釋道璨
三洲相接連，斷處直如割。中洲二十里，平沙浄如刷。雲開天四垂，雨晴山一抹。綠波三萬頃，乞與漁翁撥。納之窗戶間，道人巧點掇。我來不忍去，倚闌腕欲脫。草青烟冉冉，柳靜浪聒聒。天風駕滄海，奔突不可遏。忻然見此翁，句險眼能活。遡流欲從之，水深春岸闊。
紀夢 釋道璨
我不識靈溪，夢向溪邊去。溪遶屋頭流，橋通溪上路。軒窗水面開，水清石無數。煮茶僧請詩，茶香竹當戶。花箋暈淺紅，霜毫脫毛兔。引筆信手書，波峭含韻度。置筆喜語客，眼明失沉痼。夢覺秋滿床，殘月挂庭樹。病眩二十年，萬花舞深霧。夢中能楷書，以我心念故。人生孰非夢，百年等是寓。便欲驅車去，傍溪縛茅住。但恐秋雨來，溪深不可渡。
贈明侍者 釋道璨
好詩無音律，至文難言說。學之無他術，先要心路絕。兀坐送清晝，萬事付一拙。如是三十年，大巧自發越。萬象赴陶冶，百怪乞提挈。興來忽運筆，妙處無前哲。古來翰墨士，外此別無訣。明也江南來，俊氣方烈烈。乘潮觀海門，入越探禹穴。須從言外參，莫向紙上竊。此方吾必秘，爲子輕漏洩。慎勿語俗子，只可自怡悅。
吳太清有遠役以詩寄別次韻 釋道璨
宇宙入八窗，芙蓉製衣裳。兩眼挂萬古，深柱書傳香。筆端膚寸合，要作天下凉。餘事亦演雅，簸弄正未妨。顛倒走百怪，陸離羅衆芳。氣焰壓牛斗，何止萬丈光。笑他兒女曹，白道空茫茫。秋風三尺劍，塵土壓下方。斫却月中桂，及此鬢未蒼。我欲援北斗，酌以椒桂漿。文章於此道，太山一毫芒。洙泗到伊洛，波瀾正泱泱。多少遡流人，褰裳復回翔。孰知方寸間，一葦直可航。勉哉吳夫子，此事當毋忘。
蹋雪下雲居山宿崇壽寄草堂 釋道璨
別山三十年，見山雙眼碧。山靈喜我來，一笑作戲劇。縱橫萬花舞，變亂山顔色。圭璧拔地起，自在羣玉國。去興紛莫留，下足深沒膝。凍合坡長短，石礙路剞側。躋攀脚未穩，失勢落數尺。平生江海屐，常患天地窄。立處貴穩密，取道貴徑直。只要緩步行，不在多用力。祇以到爲期，半途肯休息。須臾到山趾，坦途隨意適。回看行路處，倚天立青壁。極愛山上雲，長年抱幽石。耐得許多清，一夜遥相憶。
和郭澹溪 釋道璨
秋氣入我窗，秋風吹我裳。可人溪上來，語妙齒頰香。餘味徹肝肺，散作六月凉。苦吟有天知，不知正無妨。譬如叢生蘭，無人亦自芳。明珠遺我把，爛爛照乘光。疾風駕滄海，世波正茫茫。老氣蓋九州，老眼隘四方。黄塵暗長淮，蒹葭色蒼蒼。醉草馬上檄，舉瓢酌天漿。雲開帝星明，妖彗收光芒。長江砥樣平，鷗鳥水泱泱。照影東湖濱，矯首看橫翔。釣竿拂珊瑚，凉意滿歸航。到海得明月，寄我毋相忘。
送西苑徑上人見深居馮常簿求寺記 釋道璨
西苑寶峰麓，占地寬一弓。梵放殷青冥，與峰相長雄。鬼域何方來，包舉歸提封。樓鐘不敢鳴，僧趨鄰寺鐘。徑也鐵石姿，直欲箋天公。天高不可叫，虎豹守九重。六年長安道，往來如飛蓬。雲開日正杲，死草生華風。青山復入手，盡埽狐兔蹤。魚鼓發新響，松桂還舊容。掘地尋泉源，鋤荒理菊叢。桃李一家春，萬古無異宗。玉色十丈煇，秀潤浄磨礱。大書付誰氏，千載深居翁。他年來讀碑，病眼摩朦朧。爲碑三夕留，卧聽寒巖松。
和蕭太山韻相士李月齋 釋道璨
心明於月過於月，廣寒有殿無城闕。不須更服九轉丹，目光射人如月寒。凌烟閣上公侯像，未必肩如山字樣。玉川地上蟣虱臣，未必文章非此人。口眼分明天不夜，輸與月齋擅聲價。
和滄洲尚書送坦上人 釋道璨
貂蟬換却章甫冠，十年出入鵷行間。天門九重虎豹惡，手携諫疏歸掩關。白鷗浩蕩滄波闊，冷看諸公治三窟。庭院無人春日長，尚記向來頻往復。平生眼裏無機雲，建安餘子不足吞。剔起枝葉見根本，上人將底酬公恩。
題饒德操關子長紫芝詩軸 釋道璨
郭家墓田土花碧，輪菌紫芝大盈尺。淋浪雨淚種得成，不識春風生長力。晴雲練練依遥岑，霽月烱烱懸崖陰。苦心實竹誰賞識，青山重疊黄泉深。兩翁落筆九天上，發煇潛德光千丈。此卷長留天地間，靈芝萬古常無恙。
送誠上人 釋道璨
長安城頭秋日黄，長安道上秋風凉。游子念親從定起，一衲卷雲歸故鄉。七月八月吳楚路，十里五里東南疆。遥知子母相見處，籬落黄花吹晚香。我母今年六十四，千丈白髮應滄浪。石田茆屋歸未得，西山幾度明斜陽。因送君行發深省，天地闊遠愁茫茫。他年相尋君勿忘，楊柳當門水滿塘。
題善住閣 釋道璨
閣前溪水聲潺湲，閣後山色空巑岏。取之不得舍不得，善住道人如是觀。浩蕩春風滿天地，飛絮游絲無定處。去無所至來無蹤，善住道人如是住。有所住兮成守株，魚止濼兮鳥栖蘆。無所住兮成漫浪，空中迹兮鏡中像。道人一笑璨琳琅，住不住兮吾已忘。閒倚闌干春晝長，眼看白鳥浮滄浪。
題和山推蓬看梅 釋道璨
沙頭寒聲入蘆葦，沙際暝烟濕微雨。疎花明在樹梢頭，吟身卧在船蓬底。相看一笑大江橫，白鳥不飛天似水。逃禪英骨閟九原，褚郎有神呼得起。倔强橫枝不受屈，玲瓏孤標浄如洗。春風滿面吹不開，冰雪滿身凍不死。歲寒心事誰得知，大似和山隠君子。我有扁舟簑笠盟，落在吳頭并楚尾。挑燈今夜不成眠，免得相尋來夢裏。
寄題趙山台蓮花方丈 釋道璨
四壁縱橫都十尺，門對若耶溪水碧。畫闌漠漠吹香風，綠窗練練浮秋色。中有詩家白玉顔，飲露沐芳度朝夕。當軒大坐眼波橫，只許詩人來入室。
和鄭半溪 釋道璨
詞林丈夫安晚氏，筆端有口吞餘子。阿戎在傍橫點頭，萬言不直一杯水。文詞於道祇毫芒，枉勞平生兩鬢蒼。落花植實願自□，□□□□□□□。
和騰可趙司戶 釋道璨
可人久別喜逢迎，分坐南窗曉放晴。竹所多時無此樂，梅兄一笑讓渠清。字如晉樣神饒韻，詩比唐人語更精。雋永韋編有真味，更須分我一杯羹。
賦張寺丞樗寮 釋道璨
樗寮先生千載士，草木有誰同臭味。外無刀斧斫削痕，中有冰霜不老氣。紅紫紛紛滿上林，我自無心趁桃李。蘇秦張儀自縱橫，寵辱不驚魯連氏。梁棟峨峨入阿閣，我自無心爲杞梓。杜喬李固自黨錮，網羅不及徐孺子。故家喬木百世陰，有此孫枝能蔽芾。落去英華植本根，深培不朽聖賢事。犧尊青黄互翻覆，眼看世事如醒醉。願言善保丘壑姿，留取清風在天地。
樗寮生日 釋道璨
長庚流煇千丈强，斗南夜氣浮耿光。晉唐以前舊人物，翩然乘風下大荒。平生厭官不愛做，自歌招隠山中住。後園明月手自鋤，多種山前老梅樹。歲寒心事梅花清，滄浪白髮梅花明。有時指花對客道，此是吾家難弟兄。上國春風醉桃李，過眼紛紛付流水。禁得清寒耐後霜，幽獨何曾有如許。今年枝間著子無，黄金作顆應纍纍。想見日長庭院靜，時時繞枝如哺雛。摘來不用供調鼎，且喚麯生相管領。等閒一醉一千年，莫遣東風吹酒醒。
和余山南僉判清溪觀荷 釋道璨
東風已老南風急，浪蕊浮花和露泣。翠袖盈盈波上來，相向美人如玉立。軒渠一笑俱動容，彼此一樣冰雪蹤。明珠散不論斛斗，清溪化作驪龍宮。大江以東北山北，時樣新粧皆失色。古心一寸誰得知，江上晚來數峰碧。普天之下率土濱，容著不盡胸中春。濂溪愛花我愛葉，難將此意輕語人。探尋勝處到深杳，兩眼眈眈天地小。不離枝葉見花實，紅白紛紛跡如埽。膝間不著無絃琴，酒中清濁時自斟。興寄超然八方內，身在水流香世界。綠雲冉冉撥不開，樂地可中能許大。中通外直真絕奇，一語能覺千古迷。二百年後誰傳衣，清溪滾滾通濂溪。
和陳東廬提幹 釋道璨
髮白爲憂時，思家日念歸。涉春問行李，隔歲理征衣。夜雨繙書屋，秋風把釣磯。叮嚀舊僮僕，拂拭蘚痕微。
和吳山泉知府 釋道璨
亂來誰訪古，杖屨竹邊聞。小立真堪畫，閒談亦自文。長翁千載語，中允百年墳。寂寞廬山下，幽尋獨有君。
和馮叔炎梅桂二首  其一 釋道璨
色香俱第一，知己是華光。風味嫌膚淺，精神貴斂藏。一生雖抱獨，千古却流芳。若論調羹事，還他一日長。
和馮叔炎梅桂二首  其二 釋道璨
風露透枝葉，團團翠滿坡。但教秋思足，不必月明多。騷在誰招隠，山空自放歌。故家射科手，折取莫蹉跎。
和致軒送余魁 釋道璨
眉睫功名氣，筆端天地春。孰知心念苦，祇與聖賢親。味淡有真樂，眼高無古人。金鸞行夜直，坐聽漏聲頻。
哭馮深居常簿 釋道璨
泛宅江湖上，蕭蕭兩鬢皤。祇知衣可典，不厭客來多。文富家安有，名高實若何。身前身後事，令我起悲歌。
致軒趙使君領客及妻子入山即事原韻 釋道璨
戴家湖上宅，近市有山林。雨足四郊潤，雲低盡日陰。竹疎和翠減，松老受春深。留得行窩住，樓頭午漏沉。
和致軒趙使君午日讀騷 釋道璨
君王愛不均，不信問江濱。却是一江水，能知千載人。仲連寧蹈海，百里忍之秦。先死依蘭芷，還他不二臣。
西湖除夜 釋道璨
又來上國看新元，細嚼梅花嚥冷泉。阿母在家年六十，孤兒爲客路三千。身居東海滄波上，心在西山落照邊。碧戶朱門楊柳岸，不知歸日是何年。
送松岡黄提幹 釋道璨
人物如公豈久淹，極和平處極森嚴。無心爲祿長思去，直道從人肯避嫌。學務躬行惟恐失，貧於未仕不言廉。書邊大有閒田地，有口從今只學鉗。
和恕齋吳提刑秋陽菴居 釋道璨
截斷人間名利塵，橫塘深碧護新墳。昏明不定霜天月，開合無心竹屋雲。風雨對床差可喜，乾坤萬事不堪聞。栽松種竹閒功課，却爲憂時一半分。
和鄧講書 釋道璨
楊柳陰陰水一涯，無邊天地入窗紗。土階過雨苔生潤，竹逕無人草自花。聖處工夫期我立，吟邊生活頼成家。夜來夢泛滄浪水，兩袖清風釣岸沙。
賀恕齋除兵部侍郎 釋道璨
面無老色氣精明，南海歸來住未成。不道山中無宰相，要從恕上做功名。雲屯萬騎西風急，月浸三更夜柝清。謀國定知有長算，胡雛不樹向南旌。
和謝君澤題弋陽桃花寺并弔鄭盤翁 釋道璨
一曲清溪十二闌，分明常在畫中安。千年藥竈和雲暖，五色丹光徹夜寒。魂夢不來懷好友，山居能久是蒼官。葛翁顔色紅如染，不信桃花樹上看。
和楊在軒劑院 釋道璨
箭下曾親一鵠來，一簑風雨霅川回。近詩不逐唐聲變，燕服多依晉樣裁。竹屋逢僧閒煮茗，梅邊領客慣行盃。終當夜直金鸞去，要試平生倚馬才。
和君澤謝主簿 釋道璨
掉臂紛紛桃李場，聲名暴耀急收藏。春風未解瞻顔色，落月長思滿屋梁。大學十年心獨苦，天門一疏日爭光。弟兄千載詩書澤，染得人間草木香。
和耕道趙制幹與賈秋壑同科 釋道璨
家近芝山傍淡湖，城居清似隠人廬。凌煙閣上同年在，光範門前一字無。信口語言多得忌，謀身術數不嫌疎。人生要是閒中好，軒冕何須苦見拘。
和謝君直新除史館檢閲 釋道璨
久矣常峨豸角冠，未應上綴史臣班。名高自是難推去，才大如何愛得閒。齋閣不須垂絳帳，精神留取上蓬山。散人夢落滄浪外，白鳥冥冥去不還。
和山泉喜雪 釋道璨
高下隨風自在吹，縱橫萬里急還遲。園林頃刻生春意，天地中間有此奇。深入重城垂縛處，不持寸刃令行時。夜來竹外生盈尺，凍損梅花人未知。
和春谷趙泉使賀端齋趙憲使喜雪 釋道璨
蕊宮仙子下明湖，剪水桃花更滴酥。潔白十分天下瑞，光明一片剡溪圖。園林春到何嫌早，閶闔雲開不待呼。方寸去天纔尺五，笑他上界覓玄都。
和菊隠陳知縣西庵有感 釋道璨
輕雲卷雨過簷牙，楊柳池塘合亂蛙。四壁月華春夜永，一年風物此時嘉。詩當淡處工差退，心到平時語不誇。睡眼醒來人不見，杏花散影滿窗紗。
上安晚節丞相三首  其一 釋道璨
相國歸來卧舊山，功名雖好不如閒。向來北望中原眼，送在滄波白鳥間。
上安晚節丞相三首  其二 釋道璨
清於獨鶴瘦於梅，小袖春衫晉樣裁。推出柴車人不指，前身曾住洛中來。
上安晚節丞相三首  其三 釋道璨
日食何曾費萬錢，只將苜蓿薦春盤。俸餘不用肥奴馬，留買青山取性看。
迎晦靜湯先生 釋道璨
向來九虎守天關，已是無心便出山。宇裏春風閒不得，又携桃李種人間。
寄無聞知侍者 釋道璨
手把黄花語後期，孤山雪後早梅時。春風不管人無信，又要吹香上北枝。
題水墨草蟲 釋道璨
蜻蜓低傍豆花飛，絡緯無聲抱竹枝。憶得西湖烟雨裏，小園清曉獨行時。
過桃花寺懷東叟 釋道璨
主人去後客來過，丹竈重重鎖薜蘿。滿院碧桃花寂寞，春風不似舊時多。
疏山問竹 釋道璨
坐對青青仔細看，別來且喜尚平安。山中歲晚風霜惡，不易孤標耐得寒。
立秋 釋道璨
碧樹蕭蕭凉氣回，一年懷抱此時開。槿花籬下占秋事，早有牽牛上竹來。
睡起 釋道璨
青青岸草綠於袍，雨後江流數尺高。庭院日長春睡足，幽蘭花底讀離騷。
秋思 釋道璨
草根無數候蟲鳴，月在梧桐樹上明。庭院無人過夜半，自携團扇繞階行。
國祥齋中晚坐 釋道璨
罏香燒罷欲黄昏，風雨瀟瀟嬾閉門。聽得疎鐘林後發，上方道士正朝元。
過舅氏宅 釋道璨
牆頭楊柳老無枝，門外新泥淤舊泥。因看兒童騎竹馬，憶曾隨母北歸時。
超師房 釋道璨
巖桂花開滿院香，青莎葉底有鳴螿。人家只在西林住，鷄犬聲中又夕陽。
悼延慶教僧 釋道璨
燈火青青照夜堂，誦經辛苦早年亡。白蓮花發秋池上，誰住池邊舊日房。
送薛野鶴子侄過洛陽秋壑制使 釋道璨
笙鶴孤雲宿子圍，寫詩阿買已能詩。舊時先友今誰貴，紅葉花開有牧之。
和南屏湯司戶 釋道璨
望斷南屏眼力窮，吟邊不見玉璁瓏。日長十二闌干外，誰共庭槐一院風。
寄題高大清東村 釋道璨
浮花浪蕊易飄零，看著桑麻眼便青。荷鍤歸來春晝永，案頭重讀相牛經。
和蔡提幹二首  其一 釋道璨
新吟痛快底能加，八月秋風萬里槎。海上詩家無行輩，分明春雨一池蛙。
和蔡提幹二首  其二 釋道璨
落盡燈花獨倚闌，四簷風雨夜漫漫。也知憂樂先天下，不是推敲字未安。
和吳山泉萬竹亭 釋道璨
風流不減晉諸賢，冰雪精神已凜然。歲晚莫教冰雪盛，聽他明月下青天。
陳了翁祠 釋道璨
一窗南日照芳祠，憂國空存兩鬢絲。更化早知成紹述，平舟悔不用元龜。
和恕齋濂溪書院二首  其一 釋道璨
滿目青山滿面風，誰云太極在圖中。晦翁去後僧來少，苔滿空堂曉日融。
和恕齋濂溪書院二首  其二 釋道璨
洙泗淵源水一溪，蘚花綠遍考亭碑。白雲散盡青山出，一卷通書未寫時。
和題洪內翰野航 釋道璨
學海無邊心自謀，天風滿櫂去還留。慶源以後波瀾小，老却湖邊月一舟。
題信國墨梅 釋道璨
太耐冰霜老玉關，北風滿面不知寒。無邊生意天難泄，春色教人紙上看。
病起和徐處士并寄致軒二首  其一 釋道璨
卧聞開到碧桃花，病起情懷屬自家。報到春風無可得，呼童洗鼎煮新茶。
病起和徐處士并寄致軒二首  其二 釋道璨
讀易年深眼易花，尚餘心力到詩家。日長更有幽憂病，臨罷蘭亭品建茶。
讀陸雲西志供定城墓有感書呈子勉總幹三首  其一 釋道璨
汲水傷多井水渾，刈葵放手損葵根。不能誤國寧歸去，無愧忠宣直下孫。
讀陸雲西志供定城墓有感書呈子勉總幹三首  其二 釋道璨
到家差晚兩眉顰，直氣輪囷吐未伸。却恨青山埋骨早，不教眼見洛陽人。
讀陸雲西志供定城墓有感書呈子勉總幹三首  其三 釋道璨
一艇東來公已仙，午天花柳爲誰妍。深培根本存生意，把握春風有阿連。
和淵明祠 釋道璨
一寸歸心酒得知，門前官道是危機。道傍也有人歸去，不似先生真個歸。
和慶兄覽鏡 釋道璨
清癯骨相瘦觀流，詩不能工滿面羞。鏡裏新愁無一點，却因吟事上眉頭。
和紅梅 釋道璨
姑射真人笑臉開，肯將顔色涴香腮。仙游曾向桃源過，引得春風上面來。
懷舊業 釋道璨
雲滿空階書滿床，開門對面是清江。多時不看梅花影，閒却中庭月一窗。
投筆 釋道璨
無心檢點筆頭春，疎嬾從教到十分。留取半生揮翰手，崖前無事學耕雲。
爲鄧子煇賦拙齋 釋道璨
歷盡風波學得獃，全無伎倆口慵開。門前不厭頻來客，要學聰明莫入來。
釣臺 釋道璨
漢室興亡一聚塵，山河社稷幾翻新。獨餘七里灘頭水，只屬嚴家不屬人。
偈頌十八首  其一 釋道璨
天高地厚，日盈月昃。全提半提，天地懸隔。
偈頌十八首  其二 釋道璨
弟兄財本不多爭，共駕官船各自撐。撐去撐來回首看，依前不離蓼花汀。
偈頌十八首  其三 釋道璨
鼓棹揚帆，駕沒底船。橫行海上，神頭鬼面。
偈頌十八首  其四 釋道璨
雲門放洞山三頓棒，黄蘗打臨濟三頓棒。減竈添兵，傷鹽費醤。一不成單，二不成兩。多少蘆花對蓼紅，時人只看絲綸上。
偈頌十八首  其五 釋道璨
自小離家住日邊，去家只道路三千。從人問得來時路，回首元來在目前。
偈頌十八首  其六 釋道璨
即心即佛，山無重數。非心非佛，水無重數。不是心不是佛，白雲又無重數。薦福恁麽告報，灞陵橋上望西川。
偈頌十八首  其七 釋道璨
寒一上，熱一上。普通年事只在，于今更無三般兩樣。
偈頌十八首  其八 釋道璨
臨濟處一杓，末山處半杓。玉本無暇，妄自雕琢。有年無德老睦州，無端拶折雲門脚。
偈頌十八首  其九 釋道璨
玉關度了久班師，猶向人前動鼓鼙。只道馬行荒草地，不知身已陷重圍。
偈頌十八首  其一○ 釋道璨
閙浩浩，閑寂寂。不動一絲頭，如對萬人敵。惺惺直是惺惺，歷歷直是歷歷。捉象亦全其力，捉兔亦全其力。
偈頌十八首  其一一 釋道璨
符不書，藥不採。起死禁不祥，幸有這箇在。滿院薰風夏日長，人在藕花香世界。
偈頌十八首  其一二 釋道璨
秋深夜長，露寒月皎。鐘聲短底短長底長，蟲聲大底大小底小。山僧聞得，展轉反側，不寐到曉。一片祖師心，狼藉知多少。